b"\n_START_ARTICLE_\nCan Felipa\n_START_SECTION_\nHist\xc3\xb2ria\n_START_PARAGRAPH_\nLes primeres refer\xc3\xa8ncies fabrils es remunten al 1856, quan Felipe Ferrando \xe2\x80\x93d'ac\xc3\xad el nom de Can Felipa\xe2\x80\x93 va obrir una petita f\xc3\xa0brica per a blanqueig a la cantonada dels carrers de Mari\xc3\xa0 Aguil\xc3\xb3 i Peralada, ja desaparegut en obrir-se el carrer de Pallars. La fam\xc3\xadlia Vil\xc3\xa0 va comprar Can Felipa el 1877, la va engrandir i la va mantenir fins al seu tancament, que va tenir un lloc al cap d'un segle, el 1978. El nom de Catex (Central de Acabados T\xc3\xa9xtiles) data del 1955, en fusionar-se diverses empreses de la fam\xc3\xadlia Vil\xc3\xa0. La forta crisi del sector t\xc3\xa8xtil va arrossegar Can Felipa, que el 1974 ja acomiadava 72 obrers, no sense conflicte social. Despr\xc3\xa9s d'uns quants anys de reivindicacions, coordinades per l'Associaci\xc3\xb3 de Ve\xc3\xafns del Poblenou, el 1984 es va arribar a un acord per fer-hi una piscina, oberta el 1989, i un centre c\xc3\xadvic, inaugurat el 1991. Tamb\xc3\xa9 acull l'Arxiu Hist\xc3\xb2ric del Poblenou."